S-32/2008

Mál þetta, sem dómtekið var 30. júlí sl., höfðaði lögreglustjórinn á Vestfjörðum með ákæru 16. maí 2008 á hendur ákærða, V-kk-þgf Þ-kk-þgf Ó-kk-þgf, kt. ....., nú til heimilis að Deildarási 7 í Reykjavík;

„I.

Fyrir fíkniefnalagabrot, með því að hafa þriðjudaginn 4. mars 2008, haft í vörslum sínum 393,92 grömm af hassi, ætlað til sölu og dreifingar á norðanverðum Vestfjörðum, og 0,23 grömm af tóbaksblönduðu hassi sem lögregla fann og lagði hald á við leit á heimili hans að Stórholti 15, Ísafirði.

Telst þetta varða við 2. gr. sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, sbr. 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð 248/2002 og reglugerð nr. 848/2002.

II.

Fyrir vopnalagabrot, með því að hafa þriðjudaginn 4. mars 2008, haft í vörslum sínum bitvopn með 71 sm löngu blaði sem lögreglan lagði hald á við framangreinda húsleit.

Telst þetta varða við a-lið 2. mgr. 30. gr., sbr. 1. mgr. 36. gr. vopnalaga nr. 16/1998.

Þess er krafist að ákærði verði dæmdur til refsingar, að hin haldlögðu fíkniefni skv. I. lið ákæru verði gerð upptæk, sbr. 6. mgr. 5. gr. laga nr. 65/1974, sbr. 2. mgr. 14. gr. reglugerðar nr. 233/2001, svo og að hið haldlagða bitvopn skv. II.-lið ákæru verði gert upptækt skv. 1. mgr. 37. gr. vopnalaga nr. 16/1998.“

Með ákæru 20. júní 2008 var opinbert mál, sem fékk númerið S-54/2008 hjá dómnum, höfðað gegn ákærða;

„fyrir umferðarlagabrot, með því að hafa þriðjudaginn 4. mars 2008, ekið bifreiðinni VF-090, austur Holtabraut, Ísafirði, óhæfur til að stjórna henni örugglega vegna áhrifa ávana- og fíkniefna.

Telst þetta varða við 1. mgr., sbr. 2. mgr., 45. gr. a, sbr. 1. mgr. 100. gr. umferðarlaga nr. 50/1987, sbr. 186. gr. laga nr. 82/1998, sbr. 5. gr. laga nr. 66/2006.

Þess er krafist að ákærði verði dæmdur til refsingar og til sviptingar ökuréttar skv. 101. gr. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.“

Í þinghaldi 30. júlí sl. var mál nr. S-54/2008 sameinað máli þessu.

I.

Ákærði kom fyrir dóm 30. júlí sl. og viðurkenndi brot sín eins og þeim er lýst í ákærum lögreglustjórans á Vestfjörðum. Játning ákærða er í samræmi við gögn málsins, þ.m.t. matsgerð Rannsóknarstofu í lyfja- og eiturefnafræðum frá 12. mars 2008, en í henni kemur fram að í þvagsýni, sem ákærði gaf í þágu rannsóknar málsins, hafi fundist tetrahýdrókannabínólsýra. Brot ákærða teljast því sönnuð og varða þau við tilgreind lagaákvæði í ákærum. Samkvæmt þessu þykir mega leggja dóm á málið á grundvelli 125. gr. laga nr. 19/1991.

II.

Samkvæmt vottorði sakaskrár ríkisins hefur ákærði frá árinu 2002 fimm sinnum gengist undir sektargerð lögreglustjóra, meðal annars vegna fíkniefnabrota. Þá hlaut hann á sama tímabili sex refsidóma vegna ýmissa brota og gekkst einu sinni undir ákvörðun viðurlaga fyrir dómi vegna fíkniefna- og tollalagabrota. Síðast hlaut ákærði dóm í Héraðsdómi Vesturlands 10. júní sl. vegna brots gegn 45. gr. a umferðarlaga. Var refsing ákærða ákveðin 140.000 króna sekt og hann jafnframt sviptur ökurétti í tólf mánuði. Refsing samkvæmt dómi þessum var hegningarauki við dóm sem ákærði hlaut 9. október 2007 vegna samskonar brots. Var fyrrnefndi dómurinn birtur ákærða 11. júlí sl.

Brot ákærða voru framin fyrir uppkvaðningu dómsins frá 10. júní sl. Refsingu hans ber því að ákvarða skv. 78. gr. almennra hegningarlaga nr. 19/1940, auk 77. gr. sömu laga, eftir því sem við á.

Með vísan til sakaferils ákærða og að brotum hans virtum þykir refsing hans hæfilega ákveðin fjögurra mánaða fangelsi. Vegna sakaferils ákærða kemur ekki til álita að skilorðsbinda refsingu hans að öllu leyti. Eftir atvikum og að teknu tilliti til aðstæðna ákærða nú þykir hins vegar mega fresta fullnustu þriggja mánaða af refsingunni og skal sá hluti hennar falla niður að liðnum þremur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til kröfugerðar ákæruvalds, gagna málsins og tilgreindra lagaákvæða í ákæru lögreglustjóra frá 16. maí sl., ber að gera upptæk þau 393,92 grömm af hassi og 0,23 grömm af tóbaksblönduðu hassi, er lögregla haldlagði við húsleit á heimili ákærða 4. mars 2008, sem og bitvopn það með 71 cm löngu blaði er lögregla haldlagði einnig við húsleitina.

Þá ber, svo sem krafist er í ákæru lögreglustjóra frá 20. júní 2008 og með vísan til 101. og 102. gr. umferðarlaga nr. 50/1987, að svipta ákærða ökurétti í 12 mánuði frá 11. júlí 2009 að telja, sbr. fortakslaust ákvæði 6. mgr. 102. gr. umferðarlaga og dóma Héraðsdóms Vesturlands frá 9. október 2007 og 10. júní 2008, en við ákvörðun sviptingartímabilsins er tekið mið af því að það brot ákærða gegn 45. gr. a umferðarlaga sem eldri dómurinn tók til hefur ítrekunaráhrif á samskonar brot ákærða nú.

III.

Skv. 1. mgr. 165. gr. laga nr. 19/1991 um meðferð opinberra mála skal dæma ákærða til greiðslu alls sakarkostnaðar. Með vísan til framlagðs sakarkostnaðaryfirlits og fylgigagna þess dæmist ákærði til að greiða 15.843 krónur vegna töku blóð- og þvagsýna og 67.861 krónur vegna rannsóknar á sýnunum. Þá verður hann ennfremur dæmdur til greiðslu þóknunar verjanda síns, S-kk-ef A-kk-ef S-kk-nf hrl., sem hæfilega þykir ákveðin 69.720 krónur að virðisaukaskatti meðtöldum. Ákærði greiði því samtals 153.424 krónur í sakarkostnað.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, V-kk-nf Þ-kk-nf Ó-kk-nf, sæti fjögurra mánaða fangelsi en fresta skal fullnustu þriggja mánaða af refsingunni og skal sá hluti hennar falla niður að liðnum þremur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Ákærði er sviptur ökurétti í 12 mánuði frá 11. júlí 2009 að telja.

Ákærði greiði 153.424 krónur í sakarkostnað.

Ákærði sæti upptöku á 393,92 grömmum af hassi, 0,23 grömmum af tóbaksblönduðu hassi og bitvopni með 71 cm löngu blaði, sem lögregla haldlagði við húsleit á heimili ákærða.

K-kk-nf H-kk-nf